《次韵徐影说见寄并呈牟存叟》
宋代·高斯得

东南有华屋，结构清江濆。
规橅百年远，庭宇无纤氛。
前林艺杞梓，后圃植兰荪。
嘉宾日还往，门户生精魂。
虽惭北第壮，犹能植乾坤。
主人遗后意，岂欲徒饱温。
相斯大此屋，传世垂无垠。
人事一朝异，祖训成仇冤。
奸柰窃其柄，良朋中路捐。
殖贷以自封，顾笑以为欢。
耳目就聋塞，谁其与忠言。
不念乃祖心，望尔椒聊蕃。
感激当世事，家国初无分。
宗子误置相，匪人转洪钧。
瘅善树群慝，痏国开乱原。
权豪竞叨{左忄右质}，赤子愁吟呻。
我室既尽毁，大盗将起吞，
藐焉蚁虱臣，埋轮承误恩。
睨冀不能击，狐狸加霆震。
抚已方息恧，顾指为尤愆。
百壬妄见猜，欲取棋枰翻。
谁知孤臣心，但求王室安。
举目百嫫中，莫若二字妍。
愿识径畈径，更认存齐存。
岁晚定三友，短羽追孤骞。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。